Up-1072/05
Natisni
Opravilna št.:
Up-1072/05
Datum odločitve:
21. 12. 2005
ECLI:
ECLI:SI:USRS:2005:Up.1072.05
Akt:
Ustavna pritožba A. A. zoper sklep Vrhovnega sodišča št. II Ips 656/2005 z dne 20. 10. 2005
Izrek:
Ustavna pritožba A. A. zoper sklep Vrhovnega sodišča št. II Ips 656/2005 z dne 20. 10. 2005 se ne sprejme.
Evidenčni stavek:
Iz izpodbijanega sklepa Vrhovnega sodišča je razvidno, da je postopek odločanja o podaljšanju pridržanja na zaprtem oddelku psihiatrične bolnišnice tekel v skladu z zahtevami, ki izhajajo iz odločbe  Ustavnega sodišča št. U-I-60/03 z dne 4. 12. 2003. Ker z izpodbijanim sklepom pritožniku očitno niso bile kršene človekove pravice ali temeljne svoboščine, Ustavno sodišče ustavne pritožbe ni sprejelo v obravnavo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 11. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US25420
Dokument v PDF obliki:
Up-1072-05.pdf
116 KB
Prenesite datoteko
Up-1072/05-6
21. 12. 2005
S K L E P
Ustavno sodišče je v postopku za preizkus ustavne pritožbe A. A., pridržanega v Zavodu Ž. – Ž., Z. v V. V., na seji senata dne 29. novembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Vrhovnega sodišča št. II Ips 656/2005 z dne 20. 10. 2005 se ne sprejme.
Obrazložitev
1. Ustavnemu pritožniku je bilo s sklepom Okrajnega sodišča v Lenartu št. Pr 23/2005 z dne 3. 8. 2005 podaljšano pridržanje na zaprtem oddelku psihiatrične bolnišnice za dobo do enega leta. Sodišče je namreč ugotovilo, da zunaj zavoda ni mogoče zagotoviti pritožnikove oskrbe in rednega jemanja zdravil, brez teh pa pritožnik ogroža sebe in druge. Odločitev sodišča prve stopnje je potrdilo tudi Višje sodišče. Z izpodbijanim sklepom je Vrhovno sodišče zavrnilo revizijo, ki jo je vložila pritožnikova pooblaščenka. Pritožnik se v ustavni pritožbi sklicuje na odločbo Ustavnega sodišča št. Up-153/05 z dne 12. 5. 2005 (Uradni list RS, št. 53/05 in OdlUS XIV, 42) in zatrjuje, da sodišča niso upoštevala ugotovitve Ustavnega sodišča v navedeni odločbi, da so mu kršene človekove pravice. Sicer pa v svoji vlogi opisuje dogodke iz svojega življenja.
2. Skladno s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče preizkusi le, ali so bile z izpodbijano sodno odločbo kršene človekove pravice ali temeljne svoboščine. Konkretnih kršitev človekovih pravic pritožnik ne navaja. Iz izpodbijanega sklepa Vrhovnega sodišča pa je razvidno, da je postopek odločanja o podaljšanju pridržanja na zaprtem oddelku psihiatrične bolnišnice tekel v skladu z zahtevami, ki izhajajo iz odločbe  Ustavnega sodišča št. U-I-60/03 z dne 4. 12. 2003 (Uradni list RS, št. 131/03 in OdlUS XII, 93). Vrhovno sodišče je dovolj izčrpno obrazložilo okoliščine, ki kažejo na to, da je podaljšanje pridržanja v obravnavanem primeru upravičeno in nujno potrebno. Ker z izpodbijanim sklepom pritožniku očitno niso bile kršene človekove pravice ali temeljne svoboščine, Ustavno sodišče ustavne pritožbe ni sprejelo v obravnavo.
3. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata dr. Dragica Wedam Lukić ter člana mag. Marija Krisper Kramberger in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
dr. Dragica Wedam Lukić